AlexejDobrolubov/national_council_slovak_2010 huggingface dataset:
28. schôdza NR SR - 5.deň - B. popoludní
Dátum: 2012-02-07
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

143. Ďakujem pekne za slovo. Pán kolega, ďakujem za vystúpenie a som rada, že si načrtol iný uhol pohľadu na prejednávanú situáciu, ako nám tu doteraz kolegovia sa snažili prezentovať. Aby sme nechránili len psov a mačky, ale aj osoby a ostatné vtáctvo a zvery, ktoré sa v lesa pohybujú. Ak niekto nestretol v lese voľne sa pohybujúceho psa a, božechráň, dvoch, tak nevie pochopiť, čo mu vlastne hrozí. A preto by som aj napriek tomu, že si myslím, že zákon 274/2009, ako som už povedala, je dobrý, podporím tvoj pozmeňovací návrh, pretože sa snažíš v rámci kompromisu tento stav vylepšiť a prosila by som a doporučujem všetkým kolegom, aby sme zmeny, čo sa týka ohľadne komory nechali na širokú diskusiu a nech sa vyjadria aj tí, ktorých sa to bezprostredne týka, teda poľovníci v celej republike. Až potom príjmame, aby sme prijali závery ohľadom celého riešenia otázky dobrovoľného alebo nedobrovoľného členstva v komore. Ďakujem.
28. schôdza NR SR - 5.deň - B. popoludní
Dátum: 2012-02-07
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

127. Ďakujem pekne za slovo, pán predseda. Poľovníctvo a poľovnícka samospráva má na Slovensku dlhodobú tradíciu. Aj preto, že združuje takmer 57-tisíc držiteľov poľovných lístkov, sa v minulom volebnom období veľmi ťažko rodil zákon o poľovníctve. Veľmi dobre si to pamätám, pretože som bola členkou výboru pre pôdohospodárstvo a životné prostredie, a tento zákon bol na stole od roku 2007 a prechádzal všetkými stupňami pripomienkového konania, až sa ho konečne podarilo v roku 2009 schváliť. A myslím si, že zákon, ako bol schválený, bol schválený dobre. A preto sa chcem opýtať, či sme tu kvôli tomu, aby sme tak, ako tu bolo povedané, riešili pár bláznov na Slovensku, ktorí ani nemuseli byť poľovníkmi. A aby sme celú situáciu dramatizovali a riešili tu každého zastreleného psa a mačku. A čo ma ešte viacej na pozmeňovacom návrhu pána kolegu zarazilo, že chce riešiť zásadné zmeny prostredníctvom krátkej poslaneckej novely, ktorá bolo zameraná len na psy a mačky, a chce zmeniť zmeny v komore a nepripustiť verejnú diskusiu k navrhovaným zmenám formou medzirezortného pripomienkového konania. Myslím si, že súčasný systém samosprávy je dobre fungujúci a zabezpečuje prenesenie výkonu štátnej správy. Pokiaľ mám informácie, tak z celkového počtu 25 profesných a stavovských komôr až v štrnástich prípadoch vyplýva z konkrétneho príslušného zákona povinnosť členstva.
28. schôdza NR SR - 5.deň - A. dopoludnia
Dátum: 2012-02-07
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

14. Ďakujem pekne za slovo pán predsedajúci. Pani kolegyňa vo svojom diskusnom príspevku ste hovorili aj o protipovodňových opatreniach, ktoré organizoval a realizovali v spolupráci, nemenovaný pán poradca pani premiérky. Keď som sa v minulom roku pýtala pani premiérky, čo si o týchto aktivitách myslí, vysoko ich obhajovala. Už troška iný názor bol pána ministra Nagya, ktorý síce pripustil, že to nie je celkom kóšer, ale dáva to ľuďom robotu. Keď sa v diskusiách rozprávame s odbornou vodohospodárskou verejnosťou, názor na gro týchto protipovodňových opatrení, ktoré sa vykonali, hraničí s katastrofickými následkami, ktoré predvídajú. Pretože protipovodňové opatrenia, ktoré sa realizovali na gro obciach sa vykonávali mimo zákonných predpisov, mimo stavebných povolení. Ja sa pýtam, kto bude zodpovedať za to, keď sa tieto hrázky a prehrázky, ja neviem ako by som to všelijako nazvala, roztrhnú, keď sa začnú topiť tohtoročné snehy, čo to spraví na jar? Budú za to zodpovedať starostovia obcí, ktorí tieto protipovodňové opatrenia realizovali? Bude za to zodpovedať nemenovaný poradca? Kto bude za to zodpovedať? Ja som za to, dajme ľuďom prácu, ale dajme im prácu tak, aby sa tieto aktivity vykonávali zmysluplne, aby mali svoje opodstatnenie a aby boli v súlade so zákonom. Ďakujem.
28. schôdza NR SR - 1.deň - B. popoludní
Dátum: 2012-01-31
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

60. Ďakujem pekne, pán predsedajúci. Na úvod by som chcela povedať, že som prešla v poslednom čase pomerne veľa zariadení sociálnych služieb a musím povedať aj to, že som zhrozená, v akom zúfalstve ľudia v týchto zariadeniach žijú a akú hrôzu majú z tohto nového zákona. Sú to ľudia, ktorí nikdy nežili na dlh, a teraz ich k tomuto týmto zákonom chceme prinútiť. Viete, ale keď vidím našich kolegov, ktorí tento zákon vehementne obhajujú, nemôžem povedať len jedno, aký človek, taká reč a keď vidím, aké transparenty a papiere sa tu teraz v tejto sále objavujú, tak môžem povedať len to, že hlupák ostane hlupákom. Ďakujem. (Potlesk.)
26. schôdza NR SR - 5.deň - B. popoludní
Dátum: 2011-12-06
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

112. Ďakujem pekne za slovo. Pán kolega, povedal si, že sa sľubovalo, že v roku 2011 nebude uťahovanie opaskov také drastické. Myslím si, že asi počítali s tým, že poľnohospodárstvo je už tak podvyživené, že už ani ten opasok neunesie a nebude ho to teda bolieť. Pri ďalšom raste cien potravín budú chudnúť, aj keď o to nebudú mať záujem, všetci občania Slovenskej republiky. Alebo sa vyberú na turistiku za potravinami do susedných krajín, kde sú potraviny podstatne lacnejšie, a tým podporia výrobcov a poľnohospodárov v týchto krajinách. Potravinová bezpečnosť pre Slovensko už nehrozí, minister pôdohospodárstva pred pár hodinami v tejto sále povedal, že nemáme potraviny ani na 10 dní. Nie je už päť minút po dvanástej zamyslieť sa nad touto situáciou? A práve sme objavili Ameriku, keď zisťujeme, že dovážame potraviny, ktoré by dali prácu 15 tis. ľuďom v našej krajine. Ja by som chcela uviesť len jeden príklad, máme vyalokovaných 22 tis. hektárov na pestovanie hrozna, pestujeme na necelých 9 tis. hektároch. Nestálo by za to, aby sme napr. podporili aj toto pestovanie, veď vieme vyrábať kvalitné výrobky, kvalitné víno, ale radšej dovezieme šmejd zo zahraničia. Poľnohospodárstvo by si už konečne zaslúžilo prístup, aký mu prináleží nielen pri produkcii potravín, ale aj pri produkcii a pri tvorbe tejto krajiny. Ďakujem pekne.
26. schôdza NR SR - 5.deň - B. popoludní
Dátum: 2011-12-06
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

82. Ďakujem veľmi pekne za slovo, pán predseda. Pán kolega, myslím si, že je len na škodu veci, že si vaše vystúpenie vypočulo tak málo poslancov v tejto sále a hlavne zo súčasnej koalície. Vo svojom vystúpení ste dal, bol, bol, ste bol analytický, vaše vystúpenie malo jasné smerovanie, kde to v samosprávach v budúcnosti ide. Verím, že si ho isto prečíta aspoň zo záznamu veľa starostov pri tom, keď sa budú zamýšľať nad rozpočtom do budúcich rokov. Ešte raz vám pekne za toto vystúpenie ďakujem.
26. schôdza NR SR - 5.deň - B. popoludní
Dátum: 2011-12-06
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

38. Ďakujem, pán predsedajúci, za slovo. Pán minister, som veľmi rada, že si konečne uvedomujeme, že dovážame prácu 15 tisíc zamestnancov, ako ste pred chvíľou povedali, a že si uvedomujeme aj to, že máme potraviny na desať dní. Ja si veľmi dobre pamätám obdobie od roku 2000, keď poľnohospodári žiadali pomoc a žiadali, aby sa do poľnohospodárstva dostalo viac finančných prostriedkov, a keď pán súčasný minister financií považoval poľnohospodárstvo za čiernu dieru a za požieračov financií štátnych. Za predchádzajúcej vlády Roberta Fica bolo poľnohospodárstvo prioritou, aj sa snažili, bola snaha dostať do poľnohospodárstva čo najviac finančných prostriedkov. Poľnohospodári boli potláčaní a situácia, ktorá je teraz na slovenskom vidieku, je katastrofálna. Katastrofálna je aj v tom, ako vyzerá krajina, keď sa prejdete od Zvolena do, hore na východ, tak vidíte samé karanténne buriny. Som zvedavá, ako sa s týmto naša krajina vysporiada. Ďakujem pekne.
24. schôdza NR SR - 5.deň - B. popoludní
Dátum: 2011-10-20
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

130. Ďakujem pekne za slovo. Pán poslanec, máte pravdu. Ale treba povedať, že to nie je za posledné roky, to je, odkedy sa Zelené správy predkladajú v podstate. To je už deväť rokov. Toto je deviata správa. A myslím si, že pôvodne tie Zelené správy mali iné smerovanie, a to, aby sa výsledky zo zelených správ premietli do rozpočtu nasledujúcich rokov. Bohužiaľ, musíme konštatovať, že sa takto nestalo za žiadnej vlády. A preto skutočne súhlasím aj s tým, čo ste povedali, pán predseda, že bolo by už na čase, aby sa Zelené správy nestali len štatistickým zisťovaním. Ďakujem pekne.
24. schôdza NR SR - 3.deň - B. popoludní
Dátum: 2011-10-18
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

176. Ďakujem pekne za slovo, pán predsedajúci. Pán poslanec, veľmi pekne vám ďakujem za vaše vystúpenie. Chcela by som povedať, že vidíme, čo urobila liberalizácia trhu za posledné roky, keď slovenskí poľnohospodári sa dostali do veľmi zlej a znevýhodnenej situácie a vlastná produkcia na Slovensku poklesla na 30 percent produkcie. Verím, že kolegovia zvážia vážnosť tejto situácie a podporia pripomienky pána prezidenta a takisto, že zákon bude chrániť našich vlastných domácich producentov. Ďakujem pekne.
22. schôdza NR SR - 6.deň - A. dopoludnia
Dátum: 2011-09-14
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

4. Ďakujem pekne za slovo. Pán poslanec Kaník, snažila som sa vás dosť pozorne počúvať, ale nehnevajte sa, zdá sa mi prinajmenšom neseriózne, že tak široký pozmeňujúci návrh podávate teraz, keď sa už je k nemu, je len veľmi ťažko vyjadriť. Myslím si, že by stálo za to, aby sa celý tento návrh poslal znova na dopracovanie a aby bola zachovaná čistota legislatívneho procesu. Ďakujem.
20. schôdza NR SR - 10.deň - A. dopoludnia
Dátum: 2011-07-13
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

Ďakujem pekne za slovo. Pán poslanec, je mi veľmi sympatické, že je snaha ochrániť alebo zlepšiť životné podmienky zvierat na Slovensku. Len takisto sa zamýšľam nad tým, či je to šťastné, že sa tam zvyšuje trestná sadzba, pretože keď štrnásťročné dieťa, to je ešte dieťa, aj keď je už zodpovedné za svoje činy, dostane natvrdo basu, čo to spraví, ako to naň bude pôsobiť, či v tom prostredí, v ktorom sa bude nachádzať, ho prevychovajú alebo zmenia jeho postoje. Ja si myslím, tak ako to povedal aj môj kolega pán poslanec Muňko, v prvom rade treba začať s výchovou detí, a hlavne skutočne tieto problémy sú hlavne v rómskych osadách, a zmeniť prostredie, pretože len takýmito, ja si myslím, dosť tvrdými reštrikčnými opatreniami nedosiahneme efekt, o ktorý sa snažíme, a myslím si, že tento zákon v takomto znení alebo tuto váš pozmeňujúci návrh nie som pripravená podporiť.
20. schôdza NR SR - 8.deň - B. popoludní
Dátum: 2011-07-11
Poslanec: Košútová, Magda (SMER - SD)
Druh vystúpenia: Vystúpenie v rozprave

Ďakujem pekne za slovo. Ja viem, že moji predrečníci odišli, pretože chcú byť zajtra vo všetkých médiách. Moje dnešné vystúpenie sa tam už nedostane, ale mne to vôbec nevadí. Takže ja som toto vystúpenie chcela uviesť. A, pán poslanec Chren, ubezpečujem vás, že to nie je žiaden vtip z facebooku. Mám k dispozícii, nech sa vám páči, odfotené doklady, ktoré som odfotila, tak ako som povedala, v Českom Krumlove na hrade v múzeu, kde je to uvedené jasne, čierne na bielom. Takže pokiaľ máte o to záujem, ja vám to veľmi rada dám k dispozícii, aby ste nabrali inšpiráciu a aby ste vedeli, že to neboli štátni úradníci, v prípade ktorých by sa potešili obyvatelia, keby odišli a keby sa správali tak, aby boli vďační principálovi, to boli normálni, riadni zamestnanci kniežaťa zo Schwarzenberga. Takže nejedná sa o žiadnych štátnych úradníkov. Jednalo sa o normálne služobný poriadok, ktorý v tom čase v roku 1870 bol platný. Nech sa páči.
20. schôdza NR SR - 8.deň - B. popoludní
Dátum: 2011-07-11
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

Ďakujem pekne za slovo. Vážený pán poslanec, veľmi jasne ste definovali, prečo ľudia na Slovensku chcú pracovať viac. Je to hlavne v príjmoch, ktoré dosiahnu. Ľudia chcú pracovať, ale v slušných podmienkach. Mám osobné skúsenosti z rodiny, keď jedna moja príbuzná pracovala v zahraničnej firme a v čase, keď každá žena z biologických dôvodov potrebuje zvýšenú hygienu, musela byť označená červenou stužkou. Myslíte si, že je toto pre ženu vhodné, že tá žena to necíti ako veľkú hanbu a veľkú krivdu, aj keď za to skutočne nemôže? Je to prirodzené, ale musela byť označená. A z toho dôvodu aj odišla z tejto zahraničnej firmy. Myslíte si, že majú ženy znášať takéto podmienky? Ja si myslím, že toto nie je cesta, aby sme sa takto uberali v pracovnoprávnych vzťahoch. Ďakujem.
21. schôdza NR SR - 1.deň - B. popoludní a 20. schôdza NR SR - 6. deň - B. popoludní
Dátum: 2011-07-07
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

34. Ďakujem pekne za slovo. Pán poslanec Paška, pozorne som si vypočula, čo ste povedali tejto snemovni. Vaša požiadavka prerokovať zákony štandardným spôsobom je asi nad sily tejto snemovne. Na flagrantné porušovanie rokovacieho poriadku si v tomto volebnom období akosi neviem zvyknúť, ale stáva sa to už pravidlom. Myslíte si, že sa v tomto parlamente ešte dočkáme toho zázraku, že Národná rada bude dodržiavať platné zákony? Rokovací poriadok nebude len zdrap, ktorý si každý bude vysvetľovať, ako chce? Bohužiaľ, si myslím, že zázraky sa nekonajú, a je mi z toho veľmi ľúto. Ďakujem pekne.
4. schôdza NR SR - 2. deň - streda - B. popoludní
Dátum: 2010-08-11
Poslanec: Kubovič, Pavol (SDKÚ – DS)
Druh vystúpenia: Vystúpenie s faktickou poznámkou

Ďakujem za slovo. Pán poslanec, ja sa neviem zbaviť dojmu, že vy pri téme gréckej pôžičky, sa stále niečoho bojíte. Keď ste boli vo vláde, tak ste grécku pôžičku obhajovali pred občanmi, vyhovárali ste sa na to, že dôjde k devalvácii úspor, ohrozeniu vkladov, že dôjde, proste zachraňujete tým euro a podobne. Takto ste tú pôžičku obhajovali pred občanmi, báli ste sa pritom Bruselu. Teraz ste v opozícii, už sa Bruselu nebojíte a bojíte sa, čo povedia občania na to, keď sa k nej máte vyjadriť a máte povedať konečne to, čo ste robili predtým, že ste ju obhajovali a chcete ju podporiť. Ja nerozumiem zase tej dnešnej výhovorke, ktorá hovorí o tom, keď už sa toho Bruselu nebojíte a bojíte sa občanov, že zase to odložme o mesiac, že príde akási správa a vy očakávate, že tá správa vás zrejme vykúpi. Jednoducho sa stále a stále bojíte. Ja som veľmi rád, že konečne dnes na hlasovaní budete konečne môcť prejaviť svoj jasný postoj a vyjadriť sa tak, ako jednoducho predpokladám, ste to chceli od začiatku. Takže dneska máte konečne príležitosť povedať, že s touto pôžičkou súhlasíte a som strašne zvedavý a teším sa na vaše vyjadrenie.
3. schôdza NR SR - 4. deň - piatok - B. popoludní
Dátum: 2010-08-06
Poslanec: Kubovič, Pavol (SDKÚ – DS)
Druh vystúpenia: Vystúpenie s faktickou poznámkou

Ďakujem za slovo. Pán poslanec Fronc, ja by som chcel podporiť tú časť, v ktorej si hovoril o zahraničnej politike a o jej hodnotovom smerovaní. Mňa nesmierne tiež teší táto časť, ktorá nehľadá riešenia v stanoch na púšti, ktorá nehľadá riešenia pri mochite a s cigarou v ruke na istej ambasáde, ale že konečne sa začína hovoriť o hodnotovej politike, ktorá patrí naozaj do výbavy Slovenskej republiky. Tak isto som veľmi rád, že konečne už môžme čítať riadky nie o tzv. politike všetkých strán alebo na všetky svetové strany, kde sa môže stať len to, že sa to tak roztočí, že sa z toho možno stane tornádo v zahraničnej politike. Som nesmierne rád, že jasná orientácia Slovenskej republiky na našich partnerov zo všetkých organizácií medzinárodných a podobne, je obsahom tohto vyhlásenia v oblasti zahraničnej politiky. Ďakujem.
3. schôdza NR SR - 3. deň - štvrtok - A. dopoludnia
Dátum: 2010-08-05
Poslanec: Kubovič, Pavol (SDKÚ – DS)
Druh vystúpenia: Vystúpenie v rozprave

Pán poslanec Čaplovič, vo svojej reči ste spomenuli, že parlament je na to, aby kontroloval. Ja s vami absolútne súhlasím, ale zároveň vám kladiem aj otázku. Keď ste boli podpredsedom vlády, ktorý mal v portfóliu európske záležitosti a čerpanie európskych fondov, prečo ste na konci volebného obdobia v poslednom polroku nikdy do tejto Národnej rady, tak ako to bolo požadovené nami poslancami z opozície, nepredložili skutočnú správu o čerpaní európskych fondov? Nám je jasné prečo, pretože nebolo čím sa chváliť, nebolo čo ukázať, ako ste v tejto veci vôbec naložili a urobili. Jednoducho ste opäť chceli ďalšie číslo zakrývať pred verejnosťou, ktoré je katastrofické. Po polovici obdobia, kedy máme možnosť čerpať 400 mld. Sk z Európskej únie, vy ste v rámci tohto obdobia, ktoré ste boli pri moci, dokázali vyčerpať nie celých 8 % reálne. To je vaša vizitka, spolupráca čerpania a získavania finančných prostriedkov. Namiesto toho, aby ste tieto finančné prostriedky využili, napr. na výstavbu diaľnic, kde ste robili radšej predražené projekty PPP, ste jednoducho zadlžovali túto krajinu. A tam sme mali k dispozícii dostatok finančných prostriedkov, aby sme sa vedeli s týmto vysporiadať. Ja som nesmierne rád, že v programovom vyhlásení vlády sa spomína aj využívanie finančných prostriedkov, napr. na čerpanie pri diaľniciach.
16. schôdza NR SR - 9.deň - A. dopoludnia
Dátum: 2011-04-05
Poslanec: Krnáč, Kamil (SaS)
Druh vystúpenia: Vystúpenie v rozprave

52. Ďakujem. Ku všetkým, ktorí sa dožadujú dlhšej doby na diskusie a na konzultácie ohľadne tohto zákona, chcem povedať len jedno, s postupujúcim časom a s pribúdajúcimi diskusiami tie návrhy, ktoré padali, boli čím ďalej tým katastrofálnejšie. Dokonca sa objavil návrh na to, aby dlhoroční starostovia alebo primátori dostávali doživotnú rentu. Takže to len ilustruje, v akom štádiu by nakoniec ten návrh skončil, keby tá diskusia bola príliš dlhá. Ďakujem.
16. schôdza NR SR - 5.deň - B. popoludní
Dátum: 2011-03-29
Poslanec: Krnáč, Kamil (SaS)
Druh vystúpenia: Vystúpenie s faktickou poznámkou

241. Ďakujem. Mám rád faktografické poznámky, teda faktické pripomienky, preto sa pokúsim byť tiež vecný a faktický. Vy keď hovoríte o protiústavnosti v súvislosti s prokuratúrou, dovolím si zacitovať presne to, čo ústava o prokuratúre píše. Sú to len tri krátke vety. Prokuratúra Slovenskej republiky chráni práva a zákonom chránené fyzických a právnických osôb a štátu. Na čele prokuratúry je generálny prokurátor, ktorého vymenováva a odvoláva prezident Slovenskej republiky na návrh Národnej rady Slovenskej republiky. Podrobnosti o vymenovávaní, odvolávaní, právach a povinnostiach prokurátorov a organizácii prokuratúry ustanoví zákon. Bodka. To je asi tak celé. Čiže ak hovoríme o protiústavnosti zákona o prokuratúre, tak by som veľmi rád počul nejakú presnú definíciu, ktorý konkrétny článok ústavy bol porušený. Čo sa týka ostatných vecí, tá vaša obhajoba tej sily prokuratúry, je to veľmi nebezpečná záležitosť. Podľa vyjadrenia Benátskej komisie z konca minulého roka, ktorá vlastne robila analýzu prokuratúr po celom svete vlastne, pardon, v Európe, vyjadrila takúto obavu. Existuje nebezpečenstvo, že sa prokuratúra s nadmernými právomocami stane štvrtou zložkou moci bez zodpovednosti. Jedným z cieľov predkladanej správy je práve vyvarovanie sa tohto rizika. Čiže, už asi nemám komu hovoriť, čiže tam je problém v tom, že jednoducho prokuratúra má mať určitú nezávislosť, ale nie až takú nezávislosť, aby si zo štátu mohla urobiť vlastnú súkromnú firmu. Dotknem sa napríklad aj tých všeobecných pokynov, ktoré sú častokrát spomínané. Všeobecné pokyny napríklad o tom, že určité typy trestných činov sa majú stíhať prísnejšie alebo rýchlejšie, sa zdajú byť menej problematické. Na takéto pokyny sa dá pozerať ako na aspekt politiky, o ktorej môže vhodne rozhodnúť vláda alebo parlament. To je opäť z tejto správy Benátskej komisie. Ďakujem.
16. schôdza NR SR - 4.deň - A. dopoludnia
Dátum: 2011-03-25
Poslanec: Krnáč, Kamil (SaS)
Druh vystúpenia: Vystúpenie s faktickou poznámkou

142. Ďakujem. Plne súhlasím s mojím predrečníkom, s tým, čo odznelo. Ten náš legislatívny systém a právne normy sú naozaj zaplienené rôznymi ustanoveniami, ktoré častokrát sú už obsolétne alebo zbytočné, alebo niekedy aj kontraproduktívne. Chcem na túto tému vlastne povedať, že už dlhšie sa zapodievam myšlienkou, či by sme nemohli do dopadov, ktoré vlastne my musíme stále uvádzať pri tých zákonoch, dopadov napríklad na štátny rozpočet, resp. financie, verejné financie, či by sme tam nemohli doplniť aj jednu kolónku: dopady na odbyrokratizovávanie našej legislatívy. Bol by som veľmi rád, keby každý zákon, ktorý prejde cez túto snemovňu, tam mal kolónku vyplnenú, že pozitívne.
16. schôdza NR SR - 1.deň - B. popoludní
Dátum: 2011-03-22
Poslanec: Krnáč, Kamil (SaS)
Druh vystúpenia: Vystúpenie s faktickou poznámkou

26. Pán kolega, sám dobre viete, prečo tento zákon musí byť znova prerokovávaný. Nestala sa chyba v Národnej rade Slovenskej republiky, ale v Kancelárii prezidenta Slovenskej republiky, vďaka čomu musíme znova naprávať určité problémy, ktoré vznikli z pohľadu tých časových a terminologických záležitostí. Chcel by som vás vyzvať, aby ste nezamieňali neustále nezávislosť súdnictva so svojvôľou súdnictva. Justícia na Slovensku je, žiaľbohu, v pozícii teenagera, ktorého sme pustili na párty a on nám urobil hanbu. Žiaľbohu, naša justícia, je smutné, že to musím konštatovať, nedozrela na samosprávu. Jediné, čo sa stalo za uplynulých ix rokov, bolo to, že sudcovia a justícia si vytvorila akúsi zónu bezpečia, do ktorej nikto nesmie zasahovať vrátane verejnosti. A namiesto toho, aby justícia slúžila spoločnosti, teda nám všetkým, tak začala slúžiť iba sama sebe. To, že sudcovia rozhodujú o tom, kto bude novým sudcom, tak to len podčiarkuje tento moment, kde tento systém, ktorý vlastne začína pôsobiť vyslovene iba samoreplikatívne, nie je nijakým spôsobom ovplyvniteľný z vonkajšieho prostredia, a to vrátane verejnosti, ktorá je dlhodobo nespokojná s výkonom súdnej moci. Takže k justičným čakateľom. Nie je normálne, aby justičný čakateľ, ktorého jeho táto pozícia nevznikla na základe žiadnych objektívnych kritérií, ale iba na základe takýchto, tak ako bolo povedané rodinkárskych a rôznych klientelistických náležitostí, aby tento človek sa domáhal práv ústavných. Pretože ústavné práva žiadnu takúto pozíciu nezaručujú. Ak má ktorýkoľvek človek záujem byť sudcom, tak má splniť oficiálne kritériá na základe kontroly verejnosti a v tom prípade, keď sa stane sudcom, už žiadne jeho práva nebudú upierané. Ďakujem. (Potlesk.)
14. schôdza NR SR - 1.deň - B. popoludní
Dátum: 2011-02-11
Poslanec: Krnáč, Kamil (SaS)
Druh vystúpenia: Vystúpenie s faktickou poznámkou

17. Ďakujem. Chcel by som len poznamenať, že všetci odporcovia prípadnej takejto diskusie na túto tému by sa mali najprv zamyslieť nad tým, v akej situácii sa ocitnú ľudia napríklad v konečných štádiách rakoviny, porozprávať sa možno s nimi a porozprávať sa aj na tému, prečo im samotní lekári už dneska potajomky off record navrhujú, aby sa dali na marihuanu.
12.schôdza NR SR - 4.deň - A. dopoludnia
Dátum: 2011-02-04
Poslanec: Krnáč, Kamil (SaS)
Druh vystúpenia: Vystúpenie s faktickou poznámkou

110. Ďakujem. Pán poslanec Kažimír, chcel by som vás poprosiť, aby ste neporovnávali voľby parlamentné napríklad, voľby občanov a voľby poslancov, pretože poslanec podľa čl. 73 ústavy je zástupcom občanov. Občan vo voľbách zastupuje sám seba, nikoho iného. Takže je rozdiel, či vy ako občan volíte vo voľbách, napríklad parlamentných, alebo či ako poslanec ako zástupca občanov volíte vo voľbách v parlamente. A čo sa týka toho vášho hodnotenia tej spoločnosti, v ktorej ste sa ocitli, tak podľa čl. 81 ústavy "poslanec sa môže svojho mandátu vzdať osobným vyhlásením na schôdzi Národnej rady Slovenskej republiky". Takže šup-šup.